Ehdotus: NEUVOSTON ASETUS (EY) lopullisen polkumyyntitullin käyttöön ottamisesta Kazakstanista, Venäjältä ja Ukrainasta peräisin olevan hiilipitoisuudeltaan enintään 0,5-painoprosenttisen ferrokromin (matalahiilipitoisen ferrokromin) tuonnissa annetun asetuksen (ETY) N:o 2717/93 muuttamisesta (komission esittämä)

PERUSTELUT

Tämän ehdotuksen tarkoituksena on selventää, mitkä tuotteet kuuluvat Kazakstanista, Venäjältä ja Ukrainasta peräisin olevan ferrokromin, jossa on enintään 0,5 painoprosenttia hiiltä, (vähän hiiltä sisältävän ferrokromin) tuonnissa voimassa olevien polkumyyntitoimenpiteiden soveltamisalaan.

1. Komissio pani 2. lokakuuta 1998 vireille omasta aloitteestaan välivaiheen tarkastelua koskevan tutkimuksen, jonka tarkoituksena oli selventää, mitkä tuotteet kuuluvat toimenpiteiden soveltamisalaan.

2. Meneillään olevassa tutkimuksessa on ilmennyt, että seosteräksen romusta saatu vähän hiiltä sisältävä ferrokromi, jossa on enintään 30 prosenttia kromia, eroaa merkittävästi tuotteesta, johon sovelletaan toimenpiteitä neuvoston asetuksen (ETY) N:o 2717/93 nojalla, ja että kyseiseen tuotteeseen ei näin ollen pitäisi soveltaa mainittuja toimenpiteitä.

3. Tämän johdosta todetaan, että enintään 0,5 painoprosenttia hiiltä sisältävää ferrokromia, joka sisältää vähemmän kuin 30 prosenttia kromia, ei pitäisi lukea kuuluvaksi tuotteisiin, joihin toimenpiteitä sovelletaan.

4. Tämän tutkimuksen päätelmiä olisi näin ollen alettava soveltaa lopullista tullia koskevan asetuksen voimaantulopäivästä.

5. Jäsenvaltioista, joita on kuultu neuvoa-antavassa komiteassa, yksikään ei vastusta lopullista tullia koskevan asetuksen muuttamista ehdotetulla tavalla.

6. Tämän vuoksi ehdotetaan, että neuvosto hyväksyy liitteenä olevan asetuksen.

Ehdotus: NEUVOSTON ASETUS (EY) lopullisen polkumyyntitullin käyttöön ottamisesta Kazakstanista, Venäjältä ja Ukrainasta peräisin olevan hiilipitoisuudeltaan enintään 0,5-painoprosenttisen ferrokromin (matalahiilipitoisen ferrokromin) tuonnissa annetun asetuksen (ETY) N:o 2717/93 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/9 [1]1, ja erityisesti sen 11 artiklan 3 kohdan,

[1] EYVL L 56, 6.3.1996, s. 1 (asetus sellaisena kuin se on viimeksi muutettuna asetuksella (EY) N:o 905/98 (EYVL L 128, 30.4.1998, s.18)).

ottaa huomioon komission ehdotuksen, joka on tehty komission kuultua neuvoa-antavaa komiteaa,

sekä katsoo seuraavaa:

I. AIEMPI MENETTELY

(1) Neuvosto otti käyttöön asetuksella (ETY) N:o 2717/93 [2] (jäljempänä 'lopullista tullia koskeva asetus') lopullisen polkumyyntitullin Kazakstanista, Venäjältä ja Ukrainasta peräisin olevan CN-koodeihin 7202 49 10 ja 7202 49 50 luokiteltavan enintään 0,5 painoprosenttia hiiltä sisältävän ferrokromin tuonnissa. Toimenpide on vähän hiiltä sisältävään ferrokromiin sovellettava paljoustulli, joka on 0,31 ecua nettokilogrammalta.

[2] EYVL L 246, 2.10.1993, s. 1.

II. TARKASTELU

(2) Komissio julkaisi neuvoa-antavaa komiteaa kuultuaan 2 päivänä lokakuuta 1998 Euroopan yhteisöjen virallisessa lehdessä [3] ilmoituksen ja pani vireille omasta aloitteestaan neuvoston asetuksen (EY) N:o 384/96 (jäljempänä 'perusasetus') 11 artiklan 3 kohdan nojalla tarkastelun sekä pani vireille yhteisön tuotannonalan pyynnöstä toimenpiteiden päättymistä koskevan tarkastelun ja aloitti tutkimuksen. Välivaiheen tarkastelun tarkoituksena oli ainoastaan selventää toimenpiteiden soveltamisalaan kuuluvat tuotteet.

[3] EYVL C 303, 2.10.1998, s. 4.

(3) Komissio antoi asianomaisille osapuolille tilaisuuden esittää kantansa kirjallisesti ja pyytää saada tulla kuulluiksi.

(4) Yhteisön tuottaja esitti kantansa kirjallisesti. Komissio sai tietoja myös yhdeltä etuyhteydettömältä tuojalta (Thyssen Aktiengesellschaft, Saksa), joka tuo toimenpiteiden kohteena olevaa tuotetta yhteisöön.

(5) Komissio hankki ja tarkisti kaikki toimenpiteen soveltamisalaan kuuluvien tuotteiden määrittelyä koskevan tutkimuksen kannalta tarpeellisina pitämänsä tiedot ja suoritti tarkastuksia seuraavien yritysten toimitiloissa:

-- Elektrowerk Weisweiler GmbH, Weisweiler, Saksa ,

-- Zimbabwe Alloys Limited, Gweru, Zimbabwe.

III. NEUVOSTON ASETUKSEN (ETY) N:o 2717/93 SOVELTAMISALAN MÄÄRITTELY

(6) Tarkasteltavana oleva tuote on CN-koodeihin 7202 49 10 ja 7202 49 50 luokiteltava hiilipitoisuudeltaan enintään 0,5-painoprosenttinen ferrokromi (jäljempänä 'tutkimuksen kohteena oleva tuote').

(7) Lopullista tullia koskevassa asetuksessa ei ole määritetty tutkimuksen kohteena olevan tuotteen kromipitoisuuden vähimmäismäärää.

(8) Yhdistetyn nimikkeistön (tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liite I) 72 ryhmän huomautusten 1 kohdan c ja g kohtien perusteella eräät tuotteet, joissa on enemmän kuin 10 prosenttia kromia, voidaan myös luokitella CN-koodeihin 7202 49 10 ja 7202 49 50 myös niihin olisi tämän vuoksi sovellettava edellä mainittua polkumyyntitullia.

(9) Välivaiheen tarkastelua koskevan tutkimuksen yhteydessä ilmeni kuitenkin, että seosteräksen romusta saatu vähän hiiltä sisältävä ferrokromi, jossa on enintään 30 prosenttia kromia (jäljempänä 'vähän kromia sisältävä tuote'), eroaa merkittävästi ja useilta osin tutkimuksen kohteena olevasta tuotteesta. Olennaisimpina eroina on, että vähän kromia sisältävä tuote saadaan eri valmistusaineista, se sisältää huomattavasti vähemmän kromia kuin tutkimuksen kohteena oleva tuote ja sen hinta on huomattavasti tutkimuksen kohteena olevan tuotteen hintaa alhaisempi ja että sitä voidaan käyttää vain ruostumattoman teräksen valmistuksen ensimmäisessä vaiheessa eli sulatettaessa alkumuodossa olevaa seosterästä.

(10) Edellä esitettyjen vähän kromia sisältävän tuotteen ja tutkimuksen kohteena olevan tuotteen erojen perusteella voidaan päätellä, että hiilipitoisuudeltaan enintään 0,5-painoprosenttista ferrokromia, joka sisältää vähemmän kuin 30 prosenttia kromia, ei pitäisi lukea kuuluvaksi tuotteisiin, joiden tuontiin toimenpiteitä sovelletaan.

(11) Ottaen huomioon, että meneillään olevan tarkastelua koskevan tutkimuksen tarkoituksena oli vain alkuperäisten toimenpiteiden soveltamisalaan kuuluvien tuotteiden tarkempi määrittely tuotteen tuojille mahdollisesti aiheutuvan haitan ehkäisemiseksi, on tarpeen soveltaa tämän tutkimuksen päätelmiä lopullista tullia koskevan asetuksen voimaantulopäivästä.

(12) Asianomaisille osapuolille ilmoitettiin niistä seikoista ja huomioista, joiden perusteella lopullista tullia koskevaa asetusta aiottiin muuttaa, ja niille annettiin tilaisuus esittää huomautuksia. Huomautuksia ei esitetty.

(13) Edellä esitetyn perusteella neuvosto päättelee, että lopullista tullia koskeva asetus on muutettava toimenpiteiden soveltamisalaan kuuluvien tuotteiden osalta.

(14) Tämän tarkastelun perusteella ei muuteta sitä päivää, jona asetuksen (ETY) N:o 2717/93 voimassaolon on perusasetuksen 11 artiklan 2 kohdan mukaisesti tarkoitus päättyä.

ON ANTANUT TÄMÄN ASETUKSEN:

1 artikla

Korvataan asetuksen (ETY) N:o 2717/93 1 artiklan 1 kohta seuraavasti:

"Otetaan käyttöön lopullinen polkumyyntitulli tuotaessa yhteisöön Kazakstanista, Venäjältä ja Ukrainasta peräisin olevaa hiilipitoisuudeltaan enintään 0,5 painoprosenttista ferrokromia, jossa on vähintään 30 painoprosenttia kromia ja joka luokitellaan CN-koodeihin 7202 49 10 ja 7202 49 50 (Taric-koodit: 7202 49 10 11, 7202 49 10 19, 7202 49 50 11 ja 7202 49 50 19)."

2 artikla

Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä, ja sitä sovelletaan kaikessa Kazakstanista, Venäjältä ja Ukrainasta peräisin olevan hiilipitoisuudeltaan enintään 0,5 painoprosenttisen ferrokromin yhteisöön suuntautuvassa tuonnissa, joka on luovutettu vapaaseen liikkeeseen yhteisössä 2 päivästä lokakuuta 1993.

Tämä päätös on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Neuvoston puolesta

Puheenjohtaja